মানি ইন দ্য ব্যাংক (২০২০)

মানি ইন দ্য ব্যাংক একটি পেশাদার কুস্তি প্রতি-দর্শনে-পরিশোধ (পিপিভি) এবং ডাব্লিউডাব্লিউই নেটওয়ার্কের অনুষ্ঠান ছিল, যা ওয়ার্ল্ড রেসলিং এন্টারটেইনমেন্ট (ডাব্লিউডাব্লিউই) তাদের ব্র্যান্ড র এবং স্ম্যাকডাউনের জন্য প্রযোজনা করেছে। এটি মানি ইন দ্য ব্যাংক কালানুক্রমিকের অধীনে প্রচারিত একাদশ অনুষ্ঠান ছিল। এই অনুষ্ঠানটি ২০২০ সালের ১০ই মে তারিখে মার্কিন যুক্তরাষ্ট্রের ফ্লোরিডার অরল্যান্ডোর ডাব্লিউডাব্লিউই পারফর্মেন্স সেন্টার কানেটিকাটের স্ট্যামফোর্ডের টাইটান টাওয়ার্সে অনুষ্ঠিত হয়েছে।
এই অনুষ্ঠানটি মূলত বাল্টিমোরের মেরিল্যান্ডের রয়্যাল ফার্মস এরিনায় ৫ই এপ্রিল ২০২০ তারিখে আয়োজন করার জন্য নির্ধারিত ছিল। কিন্তু ২০১৯–২০ করোনাভাইরাসের বৈশ্বিক মহামারীর জন্য এর স্থান পরিবর্তন করা হয়েছিল। এই অনুষ্ঠানটি ডাব্লিউডাব্লিউই পারফর্মেন্স সেন্টারে (২০১৯–২০ করোনাভাইরাসের বৈশ্বিক মহামারীর পর যেখান থেকে ডাব্লিউডাব্লিউইর অন্য সকল সাপ্তাহিক অনুষ্ঠান প্রচার করা হয়েছিল) এবং টাইটান টাওয়ার্সে (শুধুমাত্র মানি ইন দ্য ব্যাংক ল্যাডার ম্যাচ) কোন দর্শকের উপস্থিতি ছাড়াই ধারণ করা হয়েছিল।
প্রাক-প্রদর্শনে একটিসহ মূল অনুষ্ঠান মিলিয়ে সর্বমোট আটটি ম্যাচ এই অনুষ্ঠানে অনুষ্ঠিত হয়েছে। এই অনুষ্ঠানের পুরুষদের মানি ইন দ্য ব্যাংক ম্যাচে ওটিস এজে স্টাইলস, অ্যালিস্টার ব্ল্যাক, ড্যানিয়েল ব্রায়ান, কিং করবাইন ও রে মিস্টেরিওকে পরাজিত করেছে, অন্যদিকে নারীদের মানি ইন দ্য ব্যাংক ম্যাচে আসকা কারমেলা, ড্যানা ব্রুক, লেসি ইভান্স, নিয়া জ্যাক্স ও শেইনা ব্যাজলারকে পরাজিত করেছে। অন্যান্য শীর্ষস্থানীয় ম্যাচে, ড্রু ম্যাকইন্টায়ার ডাব্লিউডাব্লিউই চ্যাম্পিয়নশিপের জন্য আয়োজিত একক ম্যাচে সেথ রলিন্সকে এবং ডাব্লিউডাব্লিউই ইউনিভার্সাল চ্যাম্পিয়নশিপ ম্যাচে ব্রোন স্ট্রোম্যান ব্রে ওয়্যাটকে পিনফলের মাধ্যমে পরাজিত করেছে।
এই অনুষ্ঠানে পূর্ব নির্ধারিত কাহিনীর ধারাবাহিকতায় অনুষ্ঠিত ম্যাচগুলো অন্তর্ভুক্ত ছিল, যেখানে কুস্তিগিরগণ পূর্ব নির্ধারিত কাহিনী অনুযায়ী অনুষ্ঠানগুলোতে নায়ক, খলনায়ক অথবা পার্থক্যহীন চরিত্র ধারণ করেছেন যা এক বা একাধিক ম্যাচে উত্তেজনা সৃষ্টি করেছে। এই ম্যাচগুলোর ফলাফল র এবং স্ম্যাকডাউন ব্র্যান্ডে নিযুক্ত ডাব্লিউডাব্লিউইর লেখকদের দ্বারা পূর্বনির্ধারিত ছিল, যার ধারাবাহিক কাহিনী ডাব্লিউডাব্লিউইর সাপ্তাহিক টেলিভিশন অনুষ্ঠান "র" এবং "স্ম্যাকডাউনে" প্রদর্শন করা হয়েছে।
মানি ইন দ্য ব্যাংক হলো ডাব্লিউডাব্লিউই দ্বারা আয়োজিত একটি বার্ষিক সরাসরি অনুষ্ঠান, যা সাধারণত প্রতি বছরের জুন অথবা জুলাই মাসে অনুষ্ঠিত হয়। ২০২১ সাল অনুযায়ী, এই অনুষ্ঠানটি ডাব্লিউডাব্লিউই দ্বারা আয়োজিত প্রধান পাঁচটি অনুষ্ঠানের মধ্যে একটি (রয়্যাল রাম্বল, রেসলম্যানিয়া, সামারস্ল্যাম এবং সার্ভাইভার সিরিজ)। এই অনুষ্ঠানটি মানি ইন দ্য ব্যাংক ম্যাচের নামে নামকরণ করা হয়েছে, এই ম্যাচে একাধিক কুস্তিগির রিংয়ের উপরে ঝুলন্ত একটি ব্রিফকেস পুনরুদ্ধার করতে মই ব্যবহার করে। এই অনুষ্ঠানের মূল ম্যাচের পুরস্কার হচ্ছে একটি চ্যাম্পিয়নশিপ ম্যাচের জন্য চুক্তিসমৃদ্ধ একটি ব্রিফকেস, উক্ত ব্রিফকেসটি বিজয়ী কুস্তিগির ব্রিফকেস জয়ের রাত থেকে শুরু করে পরবর্তী এক বছরের মধ্যে যেকোন সময় কুস্তিগিরের পছন্দসই স্থানে চ্যাম্পিয়নশিপ ম্যাচের জন্য ব্যবহার করতে পারে। ২০১০ সালের ১৮ই জুলাই তারিখে প্রথমবারের মতো মানি ইন দ্য ব্যাংক অনুষ্ঠিত হয়েছে।
২০২০ সালের এই অনুষ্ঠানটি মানি ইন দ্য ব্যাংক কালানুক্রমিকের একাদশ অনুষ্ঠান ছিল, যা ১০ই মে তারিখে মার্কিন যুক্তরাষ্ট্রের ফ্লোরিডার অরল্যান্ডোর ডাব্লিউডাব্লিউই পারফর্মেন্স সেন্টারে আয়োজন করার জন্য নির্ধারণ করা হয়েছিল। এই অনুষ্ঠানটি ঐতিহ্যগতভাবে প্রতি-দর্শনে-পরিশোধে সম্প্রচার করার পাশাপাশি মার্কিন যুক্তরাষ্ট্রে ধারাবাহিক সম্প্রচার পরিষেবা এবং আন্তর্জাতিক বাজারে ডাব্লিউডাব্লিউই নেটওয়ার্কে সরাসরি সম্প্রচার করা হয়েছে।